**Ordi OÜ** on 1992. aastal Tartus asutatud arvutite ja arvutikaupade müügi, tootmise ja hooldusega tegelev ettevõte. Ordi on üks tuntumaid Eesti arvutitootjaid, mille esimene arvuti valmis 1994. aastal. Firma osanikud müüsid Ordi osaluse 2022. aastal Klick Eesti AS-ile.

Ajalugu
-------

Ordi asutati Tartus 1992. aasta kevadel ja ettevõte müüs toona arvuteid ja arvutikaupu. 1994. aastal laiendas Ordi tegevust ja valmis esimene selle logo kandev arvuti. Firma pakkus ka arvutite hoolduse teenust.

Kui Ordi tootis 1997. aastal 1 588 arvutit, siis 2001. aastal toodeti juba 10 288 arvutit. Samal aastal alustas ettevõte veebimüügiga ja 2002. aastal hinnati Ordi kvaliteedijuhtimissüsteem ISO 9001:2015 standardile vastavaks. 2002. aastal sai firmast Eesti suurim arvutitootja. Tootmismahu poolest järgnes Ordile MicroLink.

2007. aastal ei kasvanud Eestis toodetud arvutite müük, aga enim arvuteid müüs siiski Ordi. 2009. aasta majandussurutise esimesel aastal oli ettevõte 22,5% turuosaga suurim turuosaline. Nutitelefonide ja tahvelarvutite leviku tõttu kahanes 2012.–2013. aastal Ordi arvutite müük.

Aastatel 1996–2018 ärinime aktsiaselts Ordi kasutanud firmast sai 25. juulil 2018 Ordi AS. 10. augustil 2020 muutis ettevõte oma ettevõtlusvormi aktsiaseltsist osaühinguks ja nimetati Ordi OÜ-ks.

5. septembril 2022 andsid Ordi senised omanikud Konkurentsiametile teada soovist müüa osalus Klick Eesti AS-ile. Koondumise eesmärk oli Klicki soov laieneda arvutite, arvuti välisseadmete ja tarkvara jaemüügiturul ärikliendi (B2B) turusegmendis. Osaliste turuosa arvutite, arvuti välisseadmete ja tarkvara müügi valdkonnas oli 2020. aasta seisuga ligikaudu 17,5%. 23. septembril 2022 andis Konkurentsiamet ühinemiseks loa, misjärel omandas Klick Eesti AS Ordi OÜ ainuosaluse.

Tooted
------

Ordi toodab oma kaubamärgiga arvuteid nii kodukasutajale, väikese ja keskmise suurusega firmadele kui ka riigiasutustele. Ettevõte tootis alguses ainult lauaarvuteid, kuid alates 2003. aastast komplekteerib Ordi ka sülearvuteid. Samuti toodab firma miniarvuteid.

Ettevõte ei tooda mini- ja sülearvuteid päris nullist vaid kasutab toorikuid ehk *barebone* arvuteid. Miniarvutite puhul kasutatakse Gigabyte BRIX ja Inteli või Asuse Next Unit of Computing (NUC) toorikuid. Sülearvutite toorikud tarnivad Taiwani firmad nagu Quanta Computer, Compal Electronics ja Clevo.

Viited
------

1. 1 2 3 4 5 6 7  Ordi OÜ. *e-äriregister*. Vaadatud 10. jaanuaril 2024.
2. 1 2  Klemmer, Kirke. (19. november 2015). Ordi - kahe kümnendi jagu usaldust. *ITuudised.ee*. Vaadatud 10. jaanuaril 2024.
3. 1 2 3 4 5 6  Ordi OÜ. (10. juuli 2023). Majandusaasta aruanne. *e-äriregister*. Vaadatud 10. jaanuaril 2024.
4. ↑  Kurg, Kristjan. (7. september 2022). Legendaarse arvutipoe omanik müüb äri maha, et füüsikat õpetada. *Äripäev*. Vaadatud 10. jaanuaril 2024.
5. 1 2 3  Ettevõttest. *Ordi*. Vaadatud 11. jaanuaril 2024.
6. ↑  Niitra, Nils. (17. juuni 2002). Arvutitootja Ordi tõusis suurema kärata tippu. *Tartu Postimees*. Vaadatud 11. jaanuaril 2024.
7. 1 2  Einama, Kaido. (14. november 2002). Ordi suurim tootja juba teist kuud järjest. *Äripäev*. Vaadatud 11. jaanuaril 2024.
8. ↑  ituudised.ee. (17. jaanuar 2008). Arvutimüük tallus mullu paigal. *ITuudised.ee* Vaadatud 11. jaanuaril 2024.
9. ↑  ituudised.ee. (4. september 2010). Ordi kasvatas arvutite turuosa ligi 23%ni. *ITuudised.ee*. Vaadatud 11. jaanuaril 2024.
10. ↑  Äripäev. (3. september 2013). IT-turg oluliselt ei kasva. *Äripäev*. Vaadatud 11. jaanuaril 2024.
11. 1 2  Randlo, Toomas. (7. september 2022). Elektroonikapoodide kett Klick ostab ära Ordi. *Ärigeenius*. Vaadatud 10. jaanuaril 2024.
12. ↑  Riispapp, Janno. (26. september 2022). Arvutipoe omanik sai loa müüa elutöö Klickile. *Äripäev*. Vaadatud 11. jaanuaril 2024.
13. 1 2  Ordi toodang. *Ordi*. Vaadatud 12. jaanuaril 2024.
14. ↑  Ordi. (3. veebruar 2016). Ordi miniarvutid. *Facebook*. Vaadatud 12. jaanuaril 2024.
15. ↑  Ordi. (11. märts 2015). Kuidas sünnib Ordi sülearvuti?. *Facebook*. Vaadatud 12. jaanuaril 2024.